
	«Πρόφεγγο και άλλα μικρά»
ποιητική συλλογή

του Δημήτρη Ν. Χρυσοχόου

στο Σπίτι της Κύπρου

Τη Δευτέρα 4 Δεκεμβρίου 2023, πραγματοποιήθηκε στο Σπίτι της Κύπρου, με μεγάλη επιτυχία, η παρουσίαση εννέα ποιημάτων για την Κύπρο από την ποιητική συλλογή, «Πρόφεγγο και άλλα μικρά» του Δημήτρη Ν. Χρυσοχόου που κυκλοφορεί από τις Εκδόσεις Ι. Σιδέρης.
Χαιρετισμό απηύθυνε ο Πρέσβης της Κυπριακής Δημοκρατίας, κ. Σταύρος Αυγουστίδης.

Για το έργο του Καθηγητή Δημήτρη Χρυσοχόου μίλησαν ο τέως Πρέσβης και  πρώην Υπουργός Παιδείας και Πολιτισμού της Κυπριακής Δημοκρατίας, Δρ Κυριάκος Α. Κενεβέζος και ο Πρόεδρος του Ελληνικού Ιδρύματος Πολιτισμού, κ. Νίκος Κούκης.

Ποιήματα απήγγειλε η ηθοποιός, Άνδρη Θεοδότου.
Στο πλαίσιο της εκδήλωσης ο Πρέσβης της Κυπριακής Δημοκρατίας, κ. Σταύρος Αυγουστίδης επέδωσε επίσημα, στον κ. Δημήτρη Χρυσοχόο, το μετάλλιο Εξαιρετικής Προσφοράς της Κυπριακής Δημοκρατίας, με το οποίο τιμήθηκε τον Φεβρουάριο του 2023 για το σύνολο της προσφοράς του στην Επιστήμη και την Παιδεία, αλλά και για το εγνωσμένο ενδιαφέρον και την αλληλεγγύη του προς την Κύπρο και τους αγώνες της.
Η εκδήλωση ολοκληρώθηκε με την αντιφώνηση του συγγραφέα.

Σύνδεσμος παρακολούθησης της εκδήλωσης:

https://diavlos.grnet.gr/room/1607?eventid=15164
-------------------------------------------------------------
Ο Δημήτρης Ν. Χρυσοχόου γεννήθηκε στην Αθήνα το 1970. Είναι Καθηγητής στο Εθνικό και Καποδιστριακό Πανεπιστήμιο Αθηνών και Επισκέπτης Εταίρος στο Ινστιτούτο Διεθνών Σχέσεων του Παντείου Πανεπιστημίου. Διετέλεσε Καθηγητής στο Πάντειο Πανεπιστήμιο, Αναπληρωτής Καθηγητής στο Πανεπιστήμιο Κρήτης, Reader, Honorary University Fellow και Honorary Senior Research Fellow στο Πανεπιστήμιο Έξετερ, Επισκέπτης Καθηγητής στο Πανεπιστήµιο της Κατάνια και στο Κέντρο Έρευνας Δημοκρατίας και Δικαίου του Πανεπιστημίου Μακεδονίας, Visiting Research Professor στο Virginia Tech Center for European Union, Transatlantic and Trans-European Space Studies – «A Jean Monnet Center of Excellence», και Επισκέπτης Εταίρος/Ερευνητής στα Πανεπιστήμια Κέµπριτζ, Οξφόρδης, LSE, Κολούµπια, Όσλο, Γενεύης, CHRIST (Deemed to be University, Ινδία), Γιβάσκιλα, Μάλτας, Λευκωσίας, Νεάπολις Πάφου, Ευρωπαϊκό Πανεπιστήμιο Κύπρου, Πελοποννήσου, Κρήτης και Αιγαίου, στο Κέντρο Ευρωπαϊκού Συνταγματικού Δικαίου, στο Ελληνικό Κέντρο Ευρωπαϊκών Μελετών και στο Νορβηγικό Ινστιτούτο Αθηνών. Το 2021, η Ελληνική Εταιρεία Πολιτικής Επιστήμης απένειμε Τιμητική Διάκριση Πρωτότυπου Σχεδιασμού και Υποδειγματικής Γραφής στο έργο του «Πολιτειολογία των ενώσεων» (Ι. Σιδέρης, 2020). Στις 30 Ιανουαρίου 2022, Ημέρα των Τριών Ιεραρχών, χειροθετήθηκε Άρχων Ρεφερενδάριος της Αγίας του Χριστού Μεγάλης Εκκλησίας από την Α.Θ. Παναγιότητα τον Οικουμενικό Πατριάρχη κ.κ. Βαρθολοµαίο στον Ι.Π.Ν. του Αγίου Γεωργίου στο Φανάρι. Τον Μάιο και τον Απρίλιο του ίδιου έτους, του απονεμήθηκαν, αντιστοίχως, το Μετάλλιο του Δήμου Ύδρας για τα 200 Χρόνια από την Ελληνική Επανάσταση και το Μετάλλιο Τιμής του Δήμου Ναυπλιέων για τα 200 Χρόνια από την Απελευθέρωση του Ναυπλίου. Τον Φεβρουάριο του 2023, παρασηµοφορήθηκε µε το Μετάλλιο Εξαίρετης Προσφοράς της Κυπριακής Δημοκρατίας.

